वह 17 अगस्त 1998 का दिन था। आज से ठीक चार दिन बाद इस हादसे को 19 वर्ष पूरे होने थे। लेकिन इससे चार दिन पहले ही वह बुरी यादें एक बार फिर याद आने को मजबूर हो गयी हैं। उस रात कैलास मानसरोवर यात्रियों का 18वां यानी आखिरी दल यात्रा पर जाने के दौरान मालपा पड़ाव में रूका हुआ था। यात्री दल में बॉलीवुड स्टार कबीर बेदी की पत्नी और अभिनेत्री पूजा बेदी की मां प्रख्यात नृत्यांगना प्रोतिमा बेदी भी शामिल थीं। उन्होंने रात्रि में शिव नृत्य का प्रदर्शन किया। जिसे देखने के लिए 60 यात्रियों सहित बड़ी संख्या में खच्चर वाले व कुली यानी पोनी-पोटर्स, आइटीबीपी जवानों के साथ ही स्थानीय ग्रामीण भी मालपा पड़ाव में मौजूद थे। किंतु रात्रि में विशाल चट्टान टूटकर मालपा पड़ाव आ गिरी, जिससे पूरा पड़ाव नष्ट हो गया। मलबे में करीब 200 लोग जिंदा दफन हो गए। राहत एवं बचाव कार्य के लिए सेना और वायु सेना को बुलाया। लगभग दो महीने तक यहां आपदा कार्य चला। बावजूद कुछ शव ही निकाले जा सके। अधिकांश शव मलबे के ढेर में ही दफन हो गए। मानसरोवर यात्रा में यह आज तक का सबसे बड़ा हादसा था। कुछ ही लाशें मिल पाई। तब से मालपा पड़ाव में रात्रि विश्राम बंद कर दिया गया। निगम के महाप्रबंधक पर्यटन डीके शर्मा के मुताबिक अब मालपा में रात्रि पड़ाव नहीं डाला जाता है। यहां फिर नये सिरे से आबादी बस चुकी है। यहां यात्रियों को दिन का भोजन कराने के बाद आगे रवाना कर दिया जाता है।